M. Sabolová, poslankyňa: (2007-11-30):
Chcem sa dotknúť len veľmi krátko kapitoly ministerstva zdravotníctva. Očakávala som, že aj môj predrečník, ktorý je vo výbore pre zdravotníctvo, pán poslanec Bobrík, bude hovoriť o tejto kapitole. Pretože som tu zo strany koalície nepočula ani podporné, ani nepodporné vystúpenie k tejto časti kapitoly štátneho rozpočtu a výbor pre zdravotníctvo vlastne neschválil kapitolu rozpočtu ministerstva zdravotníctva, pretože hlasovanie bolo päť za, šesť proti, nikto sa nezdržal hlasovania a páni poslanci vládnej koalície zrejme nepovažovali za potrebné a vhodné zúčastniť sa rokovaní výboru tak, aby ich bolo sedem. Čiže aj tu vidím akýsi nezáujem, tak ako vždy pripomínam, nezáujem vládnej koalície hovoriť, komunikovať a vyjadrovať sa k rozpočtu alebo aj k témam zdravotníctva. A teraz veľmi krátko k tomu, čo je uvedené v rozpočte kapitoly ministerstva zdravotníctva. Hovorí sa, že rozpočet výdavkov kapitoly pre rok 2008 je rozpočtovaný vo výške 33,9 mld., predstavuje rast objemu prostriedkov v porovnaní s predchádzajúcim rokom 12,7 %. Vyzerá to veľmi skvele, veľmi fajn, lebo 12  % je už celkom slušný nárast a odvoláva sa na to, že je to vlastne v rámci. Na uvedenom raste sa budú podieľať poistné za odvody za poistencov štátu, ktoré sa navyšujú pre rok 2008 na 4,5 % a plus ďalšie veci, ktoré si môžete prečítať v rozpočte. Tu ale chcem upozorniť na jeden fakt, že už prvá tabuľka hovorí vo verejných financiách v rezorte, že síce v 2008 navýšime prostriedky o 12,7 % na 33,9 miliardy, ale už v roku 2009 to bude už len 32,6 miliardy. Čiže tu je úplne evidentné a jasné a je to aj v rozpore s tým, čo sa ďalej píše v kapitole rozpočtu zdravotníctva, že pri kvantifikácii poistného na roky 2008 a 2010 sa vychádzalo zo sadzby poistencov štátu 4,5 %, čo nie je pravda. Pretože pred chvíľočkou v tomto týždni sme schválili odvody za poistencov štátu 4,5 % len na rok 2008, čiže samozrejme, že príjmy do objemu verejných financií v zdravotníctve na to, aby sme mohli vydať viac, budú už v tom roku 2009 oveľa nižšie, pričom si myslím, že tak ako vo všetkom narastajú náklady, výdavky, vzhľadom na celý vývoj ekonomiky by to malo ísť trochu iným smerom. Takže je tu taký nesúlad, ktorý sa veľmi ľahko dá zamiesť pod stôl, pretože prvá veta jasne hovorí, ako to bude skvelé v budúcom roku. Chcem sa dotknúť aj celého objemu zdrojov, verejných zdrojov v zdravotníctve, pretože tam je obrovský nárast alebo veľký nárast oproti minulosti vzhľadom na to, že priemerná mzda v národnom hospodárstve je vyššia. Bude aj tým pádom väčší odvod do poistného do rezortu zdravotníctva, a tak narastajú objemy v zdravotníctve oproti tomuto roku 2007 o nejakých 15,7 miliardy, a to je už veľmi slušný, veľmi slušný balík. Ale hovorím, vždy musíme pozerať na súvislosti, na výdavky, náklady, ktoré v rezorte zdravotníctva sú a stúpajú. A preto si myslím, že ani takto nastavený rozpočet, ako je, a vyzerá to v percentách veľmi skvele, neumožní, aby boli uhrádzané v plnej výške výkony, ktoré poskytovatelia vykonávajú, a tým pádom nedosiahneme ani prísľuby, ktoré ste dali vo svojom vládnom programe o navýšení aj miezd v zdravotníctve. Je to všetko zakryté len nejakými percentami a prísľubmi, ale nie reálnymi možnosťami, ktoré budú môcť zdravotné poisťovne vyplatiť poskytovateľom nato, aby bolo možné navýšiť platy tak, ako ste sľúbili. Nechcem hovoriť o aktivitách, ktoré sa tu pred časom tiež pred parlamentom udiali, ale výrazne, výrazne bude narušený chod zdravotníckych zariadení nielen platbami, ktoré prídu pre poskytovateľov, ale aj novelou Zákonníka práce. Netvrdím, že nie je dobré, aby sme nevyťažovali zdravotnícky personál a mnohé iné profesie pracovnými nadčasmi, ale je veľmi dôležité, aby sme si nemysleli a možno dnes hlavne v nemocniciach, ktoré sú garantované štátom v minimálnej sieti, že prijímaním pracovníkov, a to je mladými lekármi, absolventmi vyriešime problém Zákonník práce. Nevyriešime, pretože takýto mladý absolvent, je fajn, že ho zamestnáme, ale nemôže vykonávať zdravotnú starostlivosť takú, ako ju môže vykonávať ten, ktorý spĺňa všetky špecializované profesijné požiadavky. A preto si myslím, že rozpočet, ktorý sme pripravili a nastavili, neumožní poskytovateľom zabezpečiť odbornými pracovníkmi poskytovanie zdravotnej starostlivosti, lebo ich nebudú schopní zaplatiť. Čiže nárast za poistencov štátu, tak ako ste sľúbili pri programovom vyhlásení vlády, by mal by stabilný a stabilizovaný pre celé obdobie nielen vášho vládnutia, ale aj do budúcnosti, aby sme mohli systém zdravotnej starostlivosti aj celého rezortu zdravotníctva nejako nastaviť. My raz hovoríme o štvrťroku, pokus nevyšiel tohto roku, lebo sme zistili, že je to málo zdrojov, tak pre budúci rok skúsime na celý rok. Ale pýtam sa, prečo nevieme nastaviť stabilné podmienky, tie, ktoré ste sľúbili, že od roku 2007 bude navýšenie za  poistencov štátu 5 %, čo by prinieslo do objemu zdrojov v zdravotníctve snáď toľko peňazí, aby sme mohli zaplatiť výkony a nadväzne od toho odvíjať aj mzdy v zdravotníctve. Čiže je to netransparentný rozpočet, ktorý ale nehovorí čo v budúcnosti, lebo už vidíme, že v budúcom roku  disponibilné zdroje na výdavky v rezorte zdravotníctva klesajú, a nie stúpajú. Napriek tomu v roku 2009, že hovoríme, aký tu skvelý nárast v rezorte je. Dovolím sa ešte dotknúť jednej témy veľmi krátko, a to je novela, ktorá o chvíľočku príde na stôl, je to zákon o rozsahu, kde rezort, kde pán minister zdravotníctva spolu s poslancami predkladá pozmeňujúci návrh v istom článku nad rámec zákona, kde zdroje za liečebné vody, ktoré išli do environmentálneho fondu, budú presunuté do ministerstva zdravotníctva. Pýtali sme sa pána ministra, či je to v poriadku a či je tu aj dohoda vo vládnej koalícii, aby sme zdroje rezortu životného prostredia presunuli do rezortu zdravotníctva. Zatiaľ sa to tu zrejme neprejavilo a bola by som rada, keby aj na túto otázku som dostala odpoveď, či je možné kompetencie, ktoré by mali byť jasne zadefinované len tak rozhodnutím na základe poslaneckého návrhu presúvať z rezortu životného prostredia na rezort zdravotníctva. Aj tak sú to zdroje, ktoré zásadne nepomôžu rezortu zdravotníctva, ale myslím si, že aj tu ide o také politické hrátky v rámci vládnej koalície. A preto sa pýtam, kde sa môžem dopátrať týchto zdrojov, ktoré by mali byť v rozpočte, pretože zákon rozsahu príde na hlasovanie ešte len v priebehu budúceho týždňa. A ešte možno jedna poznámočka krátka a dotknem sa tak rámcovo len siete ešte, zdravotnej siete, minimálnej siete, lebo aj tam vidím akési ohrozenie fungovania niektorých zdravotníckych zariadení. Ak sa vláda rozhodla do nariadenia zaradiť len svoje zariadenia, ktoré sú priamo garantované štátom, lebo sú to väčšinou štátne zdravotné zariadenia alebo  nemocnice. Obavám sa, že tam vznikne tlak na zdravotné poisťovne, aby v rámci minimálnej siete financovali tieto zdravotnícke zariadenia v limitoch a výkonoch, ktoré budú nadiktované, lebo ich musia z minimálnej siete s nimi uzavrieť zmluvy a uhrádzať im platby v plnej výške, ktoré budú v limitoch alebo v tých zmluvách dohodnuté, a obávam sa, že sa dostanú zdravotné poisťovne do takého štádia, že budú mať problém uhrádzať výkony v iných nemocniciach, ktoré nebudú garantované v systéme minimálnej verejnej siete. A preto chcem upozorniť aj na ten fakt, že ak neupravíme zásadne a rámcovo do budúcnosti rozpočet, ktorý bude mať jasnú víziu v rezorte zdravotníctva, budeme v tomto chaose pokračovať ďalšie tri roky. Aj toto je jeden z dôvodov, prečo tento rozpočet aj s touto kapitolou Kresťanskodemokratické hnutie nemôže podporiť. Ďakujem za pozornosť.